Хәҙистәрҙә: был донъяла ата-әсәһенең ризалығын алмаған бала йәннәткә инмәҫ тигән һәм шулай уҡ «Йәннәт әсәйҙәрҙең аяғы аҫтында», тип юҡҡа ғына әйтмәйҙәр. Бәрәкәтле, имен, тыныс тормошҡа бары тик әсәйҙәрҙең хәйер-доғаһы, уларҙың фатихаһы аша ғына ирешеп була. Бары тик әсә мөхәббәте генә ерҙә мөғжизәләр тыуҙыра. Беҙҙе ауырыуҙарҙан, хәүеф-хәтәрҙәрҙән йолоп ҡалған әсәйҙәребеҙ, көндәрҙән бер көндө олоғайып, үҙҙәре ярҙамға мохтаж булып ҡала. Әсәйҙәребеҙгә ҡарата мөхәббәтебеҙ, мәрхәмәтебеҙ, ихтирамыбыҙ ни тиклем тәрән булһа, тормошобоҙ ҙа шул тиклем шатлыҡлы һәм яҡтыраҡ уҙар.